བཙན་བྱོལ་དུ་འབྱོར་བའི་བོད་མི་རྣམས་ཀྱང་དང་ཐོག་ས་ཁམས་གནམ་གཤིས་དང་།སྐད་ཡིགའཚོ་ཐབས་བཅས་ཀྱི་དཀའ་ངལ་དུ་མ་ཞིག་བྱུང་ནའང་།རྒྱ་གར་གྱིས་མཚོན་གནས་ཡུལ་རྒྱལ་ཁབ་ཁག་གི་དྲིན་ལས་འཇིགས་སྣང་མེད་པར་རང་དབང་གིས་གནས་སྡོད་ཆོག་པ་དང་།སོ་སོའི་འཚོ་ཐབས།ཆོས་དང་རིག་གཞུང་གི་འཛིན་སྐྱོང་།ན་གཞོན་རྣམས་ལ་སྲོལ་རྒྱུན་དང་དེང་རབས་གཉིས་འཛོམས་ཀྱི་ཤེས་ཡོན།བོད་དོན་བདེན་མཐའ་གསལ་ཐབས་ཀྱི་ལས་འགུལ་བཅས་ལ་སྒོ་གང་ས་ནས་གྲུབ་འབྲས་ངེས་ཅན་བྱུང་ཁར།འཛམ་གླིང་ཤར་ནུབ་ཀྱི་ཡུལ་གྲུ་ཀུན་ཏུ་བོད་བརྒྱུད་ནང་བསྟན་གྱི་སྙིང་དོན་བྱམས་བརྩེའི་བསམ་པའི་གོ་རྟོགས་གང་ལེགས་བྱུང་བ་ལ་བརྟེན་ཕན་ཐོགས་ཆེན་པོ་བྱུང་ཡོད།ལྷག་པར་བོད་མིའི་ཆབ་སྲིད་མང་གཙོའི་ལམ་དུ་བསྒྱུར་རྒྱུ་བཙན་བྱོལ་དུ་འབྱོར་འཕྲལ་འབད་རྩོལ་འགོ་འཛུགས་ཀྱིས་ཕྱི་ལོ་༡༩༦༠ནང་མི་མང་གིས་འོས་འདེམས་བྱས་པའི་སྤྱི་འཐུས་ལྷན་ཚོགས་གསར་འཛུགས་བྱས་པ་ནས་བཟུང་གོམ་པ་རིམ་བསྐྱོད་ཀྱིས་ད་ཆ་བཅའ་ཁྲིམས་དང་ལྡན་པའི་བཙན་བྱོལ་སྒྲིག་འཛུགས་འདི་ཚད་མཐོའི་མང་གཙོའི་གཞུང་ཚད་ལྡན་ཞིག་ཏུ་གྱུར་ཡོད་པ་ནི་སྤོབས་པ་བྱ་འོས་ཤིག་ཡིན།ལྷག་པར་ཕྱི་ལོ་༢༠༠༡ནས་བཟུང་མང་གཙོའི་ལམ་སྲོལ་གཞིར་བཟུང་བོད་མིའི་ཆབ་སྲིད་ཀྱི་འགོ་ཁྲིད་མང་ཚོགས་ཀྱིས་ཐད་ཀར་འོས་འདེམས་བྱ་སྲོལ་གཏོད་དེ་ད་ཆ་བཀའ་ཁྲི་སྐབས་གཉིས་པའི་ལས་ཡུན་འགྲོ་མུས་ལྟར་ངོས་ལ་རྒྱུན་ལྡན་ཉིན་རེའི་འཛིན་སྐྱོང་གི་འགན་ཁུར་ཆུང་དུ་སོང་སྟེ་ཕྱེད་རྒས་ཡོལ་གྱི་གནས་སྟངས་ལྟ་བུ་ཡིན་ཀྱང་།བོད་ཀྱི་རྩ་དོན་གྱི་འགན་ཁུར་ནི་བོད་མི་མཐའ་དག་གི་ལས་བསྐོས་ཀྱི་འགན་ཁུར་ཡིན་པས་ངོས་རང་ནམ་འཚོའི་བར་ཟོམ་འཇོག་བྱ་ཐབས་མེད།ངོས་རང་འགྲོ་བ་མི་ཞིག་ཡིན་པའི་ཆ་ནས་འགྲོ་བ་མིའི་བཟང་སྤྱོད་གོང་མཐོར་སྤེལ་ཐབས་བྱ་རྒྱུ་ལྷག་བསམ་སེམས་སྐྱེད་དང་པོ་དེ་ཡིན།དེ་ནི་མི་སྒེར་དང་།ཁྱིམ་ཚང་།སྤྱི་ཚོགས་བཅས་ཀྱི་བདེ་སྐྱིད་འབྱུང་གཞིའི་ལྡེ་མིག་ལྟ་བུ་ཡིན།ཆོས་པ་ཞིག་ཡིན་པའི་ཆ་ནས་ཆོས་ལུགས་ཕན་ཚུན་དབར་མཐུན་འབྲེལ་གོང་མཐོར་གཏོང་རྒྱུ་ངའི་ལྷག་བསམ་སེམས་སྐྱེད་གཉིས་པ་ཡིན།བོད་མི་ཞིག་ཡིན་པ་དང་།ཏཱ་ལའི་བླ་མའི་སྐྱེ་ཕྲེང་དུ་གཏོགས་པ་མ་ཟད།ཁྱད་པར་བོད་ཕྱི་ནང་དུ་ཡོད་པའི་བོད་མི་ཚོས་ངོས་ལ་ཡིད་ཆེས་བློ་གཏད་ཆེན་པོ་བྱེད་ཀྱི་ཡོད་པའི་ཆ་ནས་བོད་ཀྱི་རྩ་དོན་ལ་དོ་ཁུར་བྱ་རྒྱུ་ངོས་ཀྱི་ལྷག་བསམ་སེམས་སྐྱེད་གསུམ་པ་ཡིན་པར་རྒྱུན་དུ་ཡིད་བཅངས་བྱེད་ཀྱི་ཡོད།